अब मैं अपनी रचना प्रक्रिया के बारे में बात करूं तो बताना चाहूंगा कि मैं जब भी कोई रचना का सृजन करता हूँ, तो उस रचना का या तो मैं स्वयं पात्र होता हूँ या दर्शक। अनेक रचनाओं को सृजन से पूर्व मैंने पिक्चर की भांति देखा है। उसे महसूसा है और उसे जीया है। हिन्दी और राजस्थानी दोनों भाषाओं में किसी भी रचना का सृजन मुझे बेहद सहज लगता है। हालांकि सामयिक विषयों और सामजिक विसंगतियों पर मैंने पन्द्रह रेडियो नाटक भी लिखे हैं, जो समय-समय पर क्षेत्रीय या राज्य स्तर पर आकाशवाणी से प्रसारित हुए हैं। इनके अलावा मैंने कथा, कविता, हास्य व्यंग्य, रूपक एवं मंचीय नाटकों पर भी कलम चलाई है लेकिन मेरी मूल विधा बाल साहित्य होने के कारण मैं बच्चों के बारे में कुछ ज्यादा ही सोचता हूँ। मेरा मानना है कि अच्छे विचारों को रेखांकित करके रची गई रचनाएं बच्चों के भीतर प्रेम, प्यार, सहयोग, एकता, भाईचारा आदि अनेक मानवीय मूल्यों से संस्कारित करती हैं। चूँकि संस्कारों की शुरूआत बचपन से ही होती है। राष्ट्रपिता महात्मा गाँधी ने बचपन में श्रवणकुमार तथा हरिश्चन्द्र के नाटक पढ़े और एक बालक से महात्मा बन गए। लेकिन आज के बच्चे नीरस और भारी भरकम पाठ्यक्रम, कमर तोड़ गृहकार्य और इलैक्ट्रॉनिक मिडिया से इतने प्रभावित हैं कि रसमय कल्पना लोक से टूटते जा रहे हैं। उनके भीतर की संवेदना खत्म हो रही है। वे केवल मशीन बनते जा रहे हैं। ऐसे में उन्हें बाल मनोविज्ञान से जुड़ी सरस, सहज, रोचक एवं मनोरंजक रचनाएं परोसना हमारा परम कर्तव्य बनता है कि हम एक आदर्श और स्वस्थ पीढ़ी का निर्माण कर सकें।